韩维
游北台
南谯古佳郡，四郊富登临。
晨跻北原上，却视涡水阴。
云昔魏太子，离宫构嵚崟。
故事邈已远，荒台犹至今。
危亭冠其巅，左右背长林。
是月暑尚盛，秋行不能金。
截然天地间，轩户萧以森。
凉风泛广坐，浊醪时一斟。
圆歌贯珠玑，丽句铿璆琳。
虽无管弦乐，所要在适心。
中宴下危磴，浮舟事幽寻。
披藻出潜蚌，回桡散游禽。
岸长草不断，城转树更深。
沙纹与水影，浮动光差参。
游鳞不知数，琐细如糁针。
四顾物色静，但闻天籁音。
羡此鱼鸟性，云飞而渊沉。
安得高世士，不为时好侵。
相携去缰锁，投竿坐清浔。
制芰为我裳，纫兰间予襟。
上歌唐虞道，寄适朱弦琴。
人生苟如此，何必组与簪。